b"\n_START_ARTICLE_\nKopi Luwak\n_START_PARAGRAPH_\nKopi Luwak (angl. civet coffee; indonez. kopi luwak, i\xc5\xa1 kopi 'kava' + luwak 'palminis musangas') \xe2\x80\x93 Indonezijoje gaminama kava i\xc5\xa1 laukini\xc5\xb3 gyv\xc5\xabn\xc5\xb3 palmini\xc5\xb3 musang\xc5\xb3 apvir\xc5\xa1kint\xc5\xb3 kavos pupeli\xc5\xb3, kurios randamos gyv\xc5\xabno i\xc5\xa1matose. Paruo\xc5\xa1ta kava Kopi Luwak yra viena brangiausi\xc5\xb3, vertinama gurman\xc5\xb3.\n_START_SECTION_\n\xc5\xbdaliava\n_START_PARAGRAPH_\n\xc5\xa0ios kavos \xc5\xbealiava  - kavos uog\xc5\xb3 s\xc4\x97klos, randamos palminio musango i\xc5\xa1matose. Jas renka ir apdoroja Indonezijos Javos, Sumatros ir Sulavesio salose, ma\xc5\xbeesniais kiekiais \xe2\x80\x93 Filipinuose (ten \xc5\xa1i kava vadinama Kopi Alamid) ir Vietname. _NEWLINE_Nedidelis gyv\xc5\xabnas, primenantis laukin\xc4\x99 kat\xc4\x99, yra naktinis \xc5\xbeinduolis, gyvena med\xc5\xbeiuose ir minta vabzd\xc5\xbeiais, grau\xc5\xbeikais, vaisiais, ypa\xc4\x8d mangais, melionais, bananais, taip pat ir kavamed\xc5\xbei\xc5\xb3 uogomis. Jis turi puiki\xc4\x85 uosl\xc4\x99, tod\xc4\x97l laipiodamas nuo \xc5\xa1akos ant \xc5\xa1akos i\xc5\xa1sirenka geriausiai prinokusius kavos vaisius. J\xc5\xb3 mink\xc5\xa1timas skrandyje suvir\xc5\xa1kinamas, o likusios pupel\xc4\x97s po lengvos fermentacijos pasi\xc5\xa1alina su i\xc5\xa1matomis. \xc5\xbdarnyne kavos pupel\xc4\x97s sulimpa ir po tu\xc5\xa1tinimosi primena kukur\xc5\xabz\xc5\xb3 burbuol\xc4\x99.\n_START_SECTION_\nKavos gamyba\n_START_PARAGRAPH_\nGyv\xc5\xabno vir\xc5\xa1kinimo sistemoje \xe2\x80\x9eapdorotos\xe2\x80\x9c pupel\xc4\x97s b\xc5\xabna praradusios kartum\xc4\x85, o gyv\xc5\xabno skrand\xc5\xbeio sultys joms suteikia ypatingo prieskonio. Paveiktas tokios fermentacijos, bet nesugadintas pupeles vietiniai gyventojai surenka nuo \xc5\xbeem\xc4\x97s kavamed\xc5\xbei\xc5\xb3 augimviet\xc4\x97se, plauna, d\xc5\xbeiovina, skrudina reikiamoje temperat\xc5\xabroje. Kavos pupel\xc4\x97s toliau apdorojamos \xc4\xafprastiniu b\xc5\xabdu ir tiekimos \xc4\xaf u\xc5\xbesienio rinkas. Did\xc5\xbeioji dalis eksportuojama \xc4\xaf JAV ir Japonij\xc4\x85. _NEWLINE_Kopi Luwak kasmet pagaminama palyginti ma\xc5\xbeai. Pastaruoju metu, i\xc5\xa1populiar\xc4\x97jus \xc5\xa1iai kavai, kai kurie palminiai musangai laikomi \xc5\xbev\xc4\x97reli\xc5\xb3 fermose, kur neturi galimyb\xc4\x97s i\xc5\xa1sirinkti tik pa\xc4\x8di\xc5\xb3 geriausi\xc5\xb3 kavamed\xc5\xbeio uog\xc5\xb3, o priversti misti tiekiamu pa\xc5\xa1aru, \xc4\xaf kur\xc4\xaf \xc4\xafmai\xc5\xa1omos \xc5\xbemogaus parinktos kavamed\xc5\xbeio uogos. Be to, gali b\xc5\xabti daromi skirting\xc5\xb3 kavos r\xc5\xab\xc5\xa1i\xc5\xb3 mi\xc5\xa1iniai. Kaina priklauso ir nuo to, kokiomis pupel\xc4\x97mis buvo \xc5\xa1ertas gyv\xc5\xabnas \xe2\x80\x93 arabika arba robusta. Atitinkamai Kopi Luwak pupeli\xc5\xb3 kaina gali svyruoti 300\xe2\x80\x931500 \xe2\x82\xac/kg ribose. Lietuvoje Kopi Luwak pupeli\xc5\xb3 galima nusipirkti nuo ma\xc5\xbedaug 300 \xe2\x82\xac/kg, u\xc5\xbe puodel\xc4\xaf kavos pra\xc5\xa1oma 5\xe2\x80\x9310 \xe2\x82\xac, Vakar\xc5\xb3 Europos \xc5\xa1alyse 2\xe2\x80\x935 kartus daugiau. Londone puodelis gali kainuoti 20 \xc2\xa3."